A BIZOTTSÁG 1132/2004/EK RENDELETE
(2004. június 18.)
az 1764/86/EGK rendelet és az 1535/2003/EK rendelet módosításáról a Kunserva hagyományos termékre vonatkozóan
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1), és különösen annak 6. cikke (1) bekezdésére,
mivel:
(1)
A termelési támogatásra jogosult paradicsom alapú termékek minőségi minimumkövetelményeiről szóló, 1986. május 27-i 1764/86/EGK bizottsági rendelet (2) rögzíti a termelési támogatásra jogosult paradicsomsűrítmény meghatározását.
(2)
A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (3) felsorolást nyújt a termelési támogatásra jogosult termékekről.
(3)
A Kunserva jól meghatározott, hagyományos máltai termék, és a Kunserva készítéséhez felhasznált paradicsomnak termelési támogatásra jogosultnak kell lennie Málta Európai Unióhoz történő csatlakozása időpontjától.
(4)
Az 1764/86/EGK és az 1535/2003/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1764/86/EGK rendelet a következőképpen módosul:
1.
A 8. cikk helyébe a következő szöveg lép:
„8. cikk
Ezen cím alkalmazásában a »paradicsomlé« és a »paradicsomsűrítmény« az 1535/2003/EK bizottsági rendelet 2. cikke 11., 12. és 18. pontjában meghatározott termékeket jelöli. (4)
2.
A 9. cikk helyébe a következő szöveg lép:
„9. cikk
1. A paradicsomléhez és a paradicsomsűrítményhez kizárólag a következő összetevők adhatók:
a)
közönséges konyhasó (nátrium-klorid);
b)
természetes fűszerek, illóolajos növények és ezek kivonatai, valamint természetes aromaanyagok.
Ezenkívül a Kunservához a késztermék tömege szerint 8-25 % mértékben cukrot adnak.
2. A paradicsomlé és a paradicsomsűrítmény előállításánál adalékanyagként citromsav (E 330) használható.
A 7 %-nál alacsonyabb száraztömeg-tartalmú paradicsomlé előállításánál aszkorbinsav (E 300) használható. Az aszkorbinsav-tartalom azonban nem haladhatja meg a késztermék tömege szerinti 0,03 %-ot.
A por formájú paradicsomsűrítmény előállításánál szilícium-dioxid (551) használható. A szilícium-dioxid-tartalom azonban nem haladhatja meg a késztermék tömege szerinti 1 %-ot.
3. A hozzáadott közönséges konyhasó mennyisége:
a)
20 %-ot meghaladó száraztömeg-tartalmú paradicsomsűrítmény esetén nem haladhatja meg a szárazanyag-tartalom tömege szerinti 15 %-ot;
b)
egyéb paradicsomsűrítmény és paradicsomlé esetén nem haladhatja meg a nettó tömeg szerinti 3 %-ot;
c)
Kunserva esetén a tömeg szerint 2-5 %.
A hozzáadott közönséges konyhasó mennyiségének meghatározásakor a természetes kloridtartalom a száraztömeg-tartalom 2 %-ának tekintendő.”
2. cikk
Az 1535/2003/EK rendelet 2. cikke a következő 18. ponttal egészül ki:
„18.
Kunserva közvetlenül friss paradicsomból készített paradicsomlé sűrítésével nyert, hozzáadott cukrot és sót tartalmazó, 28-36 % szárazanyag-tartalmú, »Kunserva« címkét viselő, légmentesen zárt konzervdobozba csomagolt, a 2002 90 KN-kód alá tartozó termék.”
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
A rendeletet Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia csatlakozási szerződése hatálybalépésének napjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 18-án.